Honda Center

L'Honda Center (anteriorment conegut com a Arrowhead Pond of Anaheim) és un estadi cobert situat a Anaheim (Califòrnia), que va obrir les portes el 1993. L'estadi és la seu dels Anaheim Ducks de la National Hockey League (NHL). Originàriament anomenat Anaheim Arena durant la seua construcció, es va acabar el 1993 amb un cost de 123 milions de dòlars. L'empresa d'aigua embotellada Arrowhead Water va pagar 15 milions de dòlars per posar-hi el nom durant 10 anys a l'octubre de 1993. L'octubre de 2006, Honda, la seu estatunidenca de la qual es troba a Torrance, va pagar 60 milions de dòlars pels drets del nom durant 15 anys, i va renovar el contracte per una altra dècada el 2020. Història La ciutat d'Anaheim va impulsar la construcció de l'estadi dissenyat per Hellmuth, Obata & Kassabaum, Inc., que va començar les obres el novembre de 1990. The Walt Disney Company acabava de comprar una franquícia de l'NHL per a Anaheim, i va entrar en negociacions per a llogar l'estadi. El cost final de l'estadi va ser de 121 milions de dòlars, ja que es van afegir 18 milions per a finançar les taxes de franquícia d'hoquei i la millora de les instal·lacions. L'estadi es va inaugurar el 19 de juny de 1993, amb un concert de Barry Manilow. El primer partit de l'NHL de l'aleshores Arrowhead Pond va ser el partit inaugural de la temporada dels Mighty Ducks of Anaheim el 8 d'octubre de 1993, contra els Detroit Red Wings, en què els locals van perdre per 7-2. Des de llavors, l'estadi ha acollit diversos esdeveniments, com ara les finals de l'Stanley Cup del 2003 i el 2007. El 6 de juny de 2007, els Anaheim Ducks van derrotar els Ottawa Senators per 6-2 al cinquè partit de la final a l'Honda Center per aconseguir el seu primer campionat de l'Stanley Cup. De 1994 a 1999, va servir com a segona seu dels Los Angeles Clippers de l'NBA, i va ser l'estadi local dels Anaheim Bullfrogs de la Roller Hockey International de 1994 a 1999 i dels Anaheim Piranhas de l'Arena Football League de 1996 a 1997. L'Honda Center ha acollit diversos esdeveniments de la Ultimate Fighting Championship, començant per la UFC 59 el 2006. Va acollir també el Campionat del Món de bàdminton de la IBF del 2005. El 6 de desembre de 2000, la cantant Tina Turner hi va fer l'últim concert de la gira Twenty Four Seven Tour. Turner va tornar-hi el 14 d'octubre de 2008 per a la seva gira Tina!: 50th Anniversary. Durant la temporada 2014-2015 de l'NHL, es va anunciar que l'Honda Center tindria un nou marcador que substituiria el que hi havia des de la seva inauguració el 1993. El nou marcador es va estrenar en un partit de pretemporada dels Ducks contra Los Angeles Kings. El març de 2020, l'estadi va suspendre tots els esdeveniments programats a causa de la pandèmia de COVID-19. Durant la resta de l'any, l'Honda Center va acollir actes benèfics, com ara donacions de sang, distribucions del banc d'aliments i un casament col·lectiu, a més de servir com a lloc de votació des del cotxe per a les eleccions presidencials dels Estats Units de 2020. Els Ducks només van tornar a jugar a l'estadi un cop va començar la següent temporada de l'NHL el gener de 2021, amb una audiència reduïda de 2.000 persones que van poder assistir als cinc últims partits de la temporada, començant amb un enfrontament el 17 d'abril contra els Vegas Golden Knights. L'abril de 2025 es va anunciar que l'Honda Center seria objecte d'una important renovació de mil milions de dòlars que acabaria el 2027, un any abans dels Jocs Olímpics d'Estiu de 2028. Les reformes van construir una entrada totalment nova a la part sud de l'estadi, van afegit escales mecàniques i suites per a clubs, i van augmentar l'aparcament com a part del projecte més ampli d'ús mixt amb l'OC Vibe. Referències